Komunikazzjoni mill-Kummissjoni lill-Kunsill u l-Parlament Ewropew - Is-Samit tan-NU ta’ l-2005 - Nindirizzaw l-isfidi globali u nagħmlu suċċess min-NU rriformati /* KUMM/2005/0259 finali */





[pic] | KUMMISSJONI TAL-KOMUNITAJIET EWROPEJ | Brussel 15.6.2005 KUMM(2005) 259 finali KOMUNIKAZZJONI MILL-KUMMISSJONI LILL-KUNSILL U L-PARLAMENT EWROPEW Is-Samit tan-NU ta’ l-2005 – Nindirizzaw l-isfidi globali u nagħmlu suċċess min-NU rriformati KOMUNIKAZZJONI MILL-KUMMISSJONILILL-KUNSILL U L-PARLAMENT EWROPEW Is-Samit tan-NU ta’ l-2005 – Nindirizzaw l-isfidi globali u nagħmlu suċċess min-NU rriformati Is-samit tan-NU fi New York fl-14 sas-16 ta' Settembru 2005 huwa opportunità għall-komunità internazzjonali sabiex taqbel fuq azzjoni u impenji ġodda u kollettivi li jindirizzaw l-isfidi ewlenin tad-dinja tal-lum, kif ukoll sabiex tissaħħaħ il-kapaċità tan-NU u ssir aktar effeċjenti. L-UE hija impenjata bis-sħiħ għal multilateriżmu effettiv, hekk kif espress fl-Istrateġija Ewropea tas-Sigurtà u l-Komunikazzjoni tal-Kummissjoni dwar “l-Unjoni Ewropea u n-Nazzjonijiet Uniti: l-Għażla tal-multilateraliżmu”[1] ta’ Settembru 2003 u se tirrispetta l-impenn li qiegħda tistenna minn għandha il-komunità internazzjonali li tagħmel kontribut b’saħħtu għas-suċċess tas-Samit tan-NU. L-UE hija impenjata b’mod attiv sabiex tnissel riżultat konkret mis-Samit li jikkorrispondi ma’ l-ambizzjoni tagħha li twettaq azzjoniiet sostantivi li jsostnu l-implimentazzjoni sħiħa tad-Dikjarazzjoni tal-Millenju u li jarmaw lin-Nazzjonijiet Uniti aħjar sabiex jgħinuha tiffaċċja l-isfidi tas-seklu 21. Il-proposti tal-Kummissjoni fil-qasam ta' żvilupp fit-12 ta' April 2005, u l-impenn ambizzjuż li sar mill-UE abbażi ta' dawn fl-24 ta' Mejju 2005, jikkonstitwixxu wirja importanti ta' l-impenn ta' l-UE għal kontribut lejn riżultat ta’ Samit ta’ suċċess. L-UE qiegħda tikkontribwixxi wkoll sabiex tavvanza l-aġenda f’oqsma oħra, inklużi l-bini tal-paċi u d-drittijiet tal-bniedem. Ir-riżoluzzjoni adottata mill-Parlament Ewropew fit-9 ta’ Ġunju 2005 hija kontribut kosruttiv ħafna. L-UE trid turi wkoll l-impenn tagħha sabiex tiżgura l-implimentazzjoni f’waqtha tar-riżultat tas-Samit, u turi lill-imsieħba kif għandha l-ħsieb li tikkontribwixxi effettivament lejn dik l-implimentazzjoni, inkluż permezz tal-politika u l-istrumenti tal-Komunità. F’din il-Komunikazzjoni, il-Kummissjoni tixtieq li tressaq suġġerimenti orjentati lejn l-azzjoni, għal pożizzjoniiet u azzjonijiet ta’ l-UE relatati mas-Samit u s-segwitu tiegħu dwar numru ta’ kwistjonijiet ewlenin, filwaqt li tibni fuq pożizzjonijiet ta’ l-UE li dwarhom sar qbil. LIVELL GħOLI TA' AMBIZZJONI GħAS-SAMIT U IMPENN SOD GħALL-IMPLIMENTAZZJONI TAR-RIżULTAT TAS-SAMIT Il-Kummissjoni tistenna li tara li fis-Samit jittieħdu kemm deċiżjonijiet possibbli li huma ċari u orjentati lejn l-azzjoni u li għandhom jiġu implimentati malajr kemm jista’ jkun hekk kif jintemm is-Samit. L-abbozz tad-dokument tar-riżultat ippreżentat mill-President ta’ l-Assemblea Ġenerali tan-NU l-Eċċellenza Tiegħu Is-Sur Jean Ping fit-3 ta’ Ġunju 2005[2] jindika f’ċerti każijiet li jeħtieġu li jsiru dettalji ulterjuri wara s-Samit relatati mad-deċiżjonijiet proposti. F’dan il-każ, skeda ċara taż-żmien għandha tiġi ffissata kull fejn hija possibbli, u din ma għandhiex tipperikola kwalunkwe deċiżjoni tas-Samit innifsu. L-involviment ta’ l-UE fis-sostenn ta’ azzjoni mmirata lejn li jiġu indirizzati l-isfidi ewlenin tad-dinja tal-lum u lejn riforma tan-NU mhuwiex se jintemm mas-Samit. L-UE għandha turi l-impenn tagħha li tiżgura segwitu għar-riżultat tas-Samit u l-implimentazzjoni tiegħu. L-UE għandha tadotta strateġija li tkun fuq quddiem nett b’mod ċar, f’konformità ma’ l-involviment tagħha favur il-multilateraliżmu effettiv. F’dan l-istadju tal-preparazzjonijiet tas-Samit, mhux il-kwistjonijiet kollha li għandhom jiġu indirizzati fis-Samit jistgħu jkunu koperti f’din il-Komunikazzjoni, li tiffoka biss fuq ftit kwistjonijiet ewlenin għall-UE fejn il-Kummissjoni għandha kontribut speċifiku x’tagħti. Għalhekk, il-limitazzjoni ta’ kwisjonijiet li tirriżulta ma għandhiex timplika li kwistjonijiet oħra fuq l-aġenda tas-Samit li mhumiex koperti hawnhekk huma ta’ importanza anqas għall-UE. Il-Kummissjoni diġà tindirizza wkoll ideat għall-implimentazzjoni, li għandhom jidhru bħala eżempji ta’ kif is-segwitu tas-Samit jista’ jiġi żgurat. 1. ŻVILUPP: NAGħTU RIżULTAT F'LI NżIDU L-VOLUMI TA' L-GħAJNUNA U NTEJBU L-EFFIċJENZA TA' L-GħAJNUNA U L-KOERENZA POLITIKA L-abbozz tad-dokumnet tar-riżultat għas-Samit imressaq mill-President ta' l-Assemblea Ġenerali fih numru ta' rakomandazzjonijiet pożittivi fil-qasam ta' żvilupp, li jipprovdu bażi tajba għal-riżultat utli f'Settembru. L-UE tispera b’mod partikolari li pajjiżi oħra se jsegwu l-eżempju li għamlet fit-twettiq ta' impenji sodi għal miri ġodda u ambizzjużi fil-qasam ta' Finanzjament għall-Iżvilupp, b’mod partikolari l-Għajnuna Uffiċjali ta’ l-Iżvilupp ( Official Development Assistance - ODA), fuq il-bażi ta’ Konsensus ta’ Monterrey u l-Impenji ta’ Barċellona, dwar koerenza ta’ politika u konċentrazzjoni speċjali fuq l-Afrika. L-impenn kollettiv il-ġdid ta’ l-UE għal limitu ta’ PGD ta’ 0.56% sa’ l-2010 (li għandu jsarraf f’ €20 biljun aktar f’għajnuna uffiċjali ta’ żvilupp (ODA) dis-sena sa mill-2010 meta mqabbel ma’ dak mistenni għall-2006), u 0.7% sa’ l-2015 (li għandu jirriżulta f’ €45 biljun aktar fis-sena sa minn dak iż-żmien), huwa pass ’il quddiem importanti għas-solidarjetà internazzjonali u sinjal ċar ta’ l-impenn ta’ l-UE għal Samit ta’ suċċess. Barra minn dan, l-UE tibqa’ impenjata għas-sejba ta’ soluzzjonijiet, b’kooperazzjoni ma’ Istituzzjonijiet Finanzjarji Internazzjonali, għall-piżijiet ta’ dejn li mhumiex sostenibbli, u hija impenjata bis-sħiħ għal implimentazzjoni sħiħa ta’ l-inizjattiva msaħħa ta’ l-HIPC. Se tkun vitali li jintlaħaq qbil fuq il-firxa u l-modalitajiet għal riljev multilaterali ulterjuri tad-dejn sabiex tiġi żgurata s-sostenibilità tad-dejn li tifrex fuq medda twila ta’ żmien bi strateġija ta’ każ wara l-ieħor. Minbarra l-volum ta’ għajnuna, l-UE ddeċidiet li tagħti attenzjoni partikolari lill-kwalità u l-effettività ta’ l-għajnuna tagħha u se taħdem sabiex tilħaq komplementarjetà operattiva msaħħa fil-forniment ta’ l-għajnuna u aktar ħelsien mill-irbit ta’ l-għajnuna. Fil-proposta tagħha li jmiss ta’ dikjarazzjoni tal-politika ta’ żvilupp ta’ l-UE il-Kummissjoni se tipproponi kif jiġi żgurat li jittieħed f’kunsiderazzjoni r-riżultat tas-Samit f’oqsma rilevanti. Bl-UE tirrapreżenta ’l fuq minn 50% ta’ l-ODA dinji u l-Komunità Ewropea nnifisha responsabbli għal 10% ta’ l-ODA, li ttejjeb implimentazzjoni hija punt ewlieni ta’ tħassib. L-UE għandha tippropaga l-idea li s-Samit tan-NU huwa forum tajjeb sabiex tenfasizza l-effiċjenza mtejba ta’ l-għajnuna. Sa mill-2000, il-Kummissjoni hija kompletament impenjata fi proċess ta’ riforma ta’ ġestjoni li tejjeb b’mod sostanzjali l-ħeffa u l-kwalità tal-forniment ta’ għajnuna esterna tal-Komunità Ewropea. Riforma ewlenija tal-politika, ipprogrammar strateġiku u evalwazzjoni msaħħa, struttura simplifikata ta’ ġestjoni, metodi mtejba ta’ ħidma u devoluzzjoni tat-teħid ta’ deċiżjonijiet lil Delegazzjonijiet tal-Kummissjoni Ewropea kienu l-qofol ta’ dan il-proċess. Dawn wasslu għal programm ta' għajnuna esterna li jippromwovi koordinazzjoni u jnissel koerenza fil-livell ta' l-UE. Aktar finanzjament u forniment imtejjeb ta' għajnuna huma strumenti importanti li jikkomplementaw ma’ l-isforzi ta’ pajjiżi li qegħdin jiżviluppaw, li r-responsabilità primarja tagħhom ġiet rikonoxxuta mill-Konsensus ta’ Monterrey. Ma’ dawn l-isforzi, li jiffukaw bis-sħiħ fuq il-mobilizzazzjoni ta’ riżorsi finanzjarji domestiċi għall-iżvilupp, l-UE enfasizzat il- kontribut ta’ tipi ta’ politika li mhumiex ta’ għajnuna sabiex jinkisbu l-Għanijiet ta’ l-Iżvilupp tal-Millenju ( Millennium Development Goals - MDGs). L-UE adottat serje ta’ impenji konkreti sabiex iżżid koerenza ta’ politika u tikkonferma mill-ġdid l-impenji favur l-iżvilupp fil-politika tat-tip li mhijiex ta’ għajnuna. L-UE tagħraf iċ-ċentralità tat-tmien MDGs għat-tnaqqis fil-faqar u tkabbir fil-pajjiżi kollha li qegħdin jiżviluppaw u ttenni l-impenn tagħha li tikseb l-għanijiet kollha. L-UE għandha tagħraf b’mod sħiħ ir-rabta bejn il-kisba ta’ l-MDGs u t-twettiq ta’ impenji eżistenti oħra minn konferenzi internazzjonali ewlenin . Bħala eżempju ta’ dan, numru ta’ kwistjonijiet li għandhom x’jaqsmu ma’ l-iżvilupp sostenibbli, mas-saħħa sesswali u riproduttiva kif ukoll ma’ l-impjieg u l-mertu diċenti tax-xogħol ikunu riflessi kif jixraq fir-riżultat tas-Samit. Il-Kummissjoni tipproponi li l-UE tesprimi d-disponibilità tagħha, fil-kuntest ta’ l-implimentazzjoni tas-Samit, sabiex ittejjeb l-allinjament tal-politika tagħha ta’ l-iżvilupp sabiex issostni l-prijoritajiet stipulati mill-pajjiżi li qegħdin jiżviluppaw fl-istrateġiji ta’ tnaqqis fil-faqar f’konformità ma’ l-MDGs. Dan għandu jagħmilha eħfef għall-fondi ulterjuri mbassra u jsaħħaħ il-koordinazzjoni u l-koerenza tal-kooperazzjoni ta’ l-iżvilupp tagħha. L-UE għandħa tħeġġeġ ukoll il-Komunità internazzjonali ta’ donaturi sabiex twettaq l-allinjament meħtieġ. Il-qagħda speċifika ta’ faqar ta’ l-Afrika u l-prospetti dgħajfa li jintlaħqu l-MDGs f’dan il-kontinent jixirqilhom attenzjoni speċjali. F’Mejju l-Kunsill adotta – fuq il-bażi tal-proposti tal-Kummissjoni – serje ta’ impenji sabiex irodd prijorità politika lill-Afrika u jaċċellera l-azzjonijiet ta’ l-UE f’numru limitat ta’ oqsma. L-UE kkonfermat li se żżid l-għajnuna finanzjarja tagħha għall- Afrika 'l isfel mis-Saħara u se tipprovdi b’mod kollettiv għal mill-anqas 50% taż-żieda miftiehma tar-riżorsi ta’ l-ODA lill-kontinent. Dan għandu jsarraf f’€10 biljun aktar fis-sena mill-2010 u €22 biljun aktar fis-sena mill-2015. Li teskala l-appoġġ lill-Afrika timplika investimenti addizzjonali minn pajjiżi donaturi u pajjiżi msieħba f’ġestjoni tajba, fl-interkonnettività, fis-sigurtà ta’ l-ikel, fl-iżvilupp uman, soċjali u ekonomiku, fil-forniment ta’ servizzi bażiċi u fis-sostenibilità ambjentali. Il-Kummissjoni tikkonferma l-intenzjoni tagħha li tressaq proposti sal-ħarifa għal Strateġija komprensiva u li tifrex fuq medda twila ta’ żmien, ta’ l-UE għall-Afrika, li għandha tiġi adottata mill-Kunsill Ewropew f’Diċembru ta’ l-2005. F’dak li għandu x’jaqsam mal-ġlieda kontra l-mard li jittieħed, l-UE ġeddet u saħħet l-impenn tagħha li tikkonfronta l-HIV/AIDS, il-malarja u t-tuberkolożi (TB) permezz ta’ azzjoni esterna fi Programm Ewropew ġdid għall-Azzjoni ( European Programme for Action – PfA) adottat mill-Kummissjoni f’April 2005[3]. Dan il-PfA se jiffaċilita l-koordinazzjoni u l-azzjonijiet konġunti mill-UE (l-Istati Membri tal-KE u ta' l-UE). Kif mitlub mill-Kunsill fil-Konklużjonijiet fuq il-PfA, il-Kummissjoni u l-Istati Membri se jagħmlu abbozz ta’ rotta ta’ l-UE sabiex jiżdiedu l-koerenza u l-koordinazzjoni ta’ l-isforzi ta’ l-UE fil-konfront kontra l-HIV/AIDS, il-malarja u t-TB permezz ta’ azzjoni esterna ta’ l-UE. Il-PfA u r-rotta jistgħu jgħinu wkoll biex jistabbilixxu rabta ma’ l-istrateġija ta’ bejn l-istituzzjonijiet tan-NU fil-ġlieda kontra dawn it-tliet mardiet. F’dan il-kuntest l-UE għandha tenfasizza l-ħtieġa li tingħata attenzjoni partikolari lit-tfal li twieldu mingħand ġenituri li kienu pożittivi għall-HIV/AIDS. L-UE għandha tgħaqqad importanza kbira ma’ eżitu ta’ suċċess tat-tieni fażi tas-Samit Dinji fuq is-Soċjetà ta’ Informazzjoni li għandu jinżamm f'Tunis f'Novembru 2005, minħabba li t-Teknoloġiji ta' Informazzjoni u Komunikazzjoni (ICTs) għandhom rwol ta' qofol fil-kisba ta’ l-MDGs. 2. KUMMERċ U żVILUPP: NIMMOBILIZZAW IL-KUMMERċ BħALA L-MAGNA GħALL-IżVILUPP L-UE għandha tenfasiżża bis-sħiħ il-mobilizzazzjoni ta’ kummerċ internazzjonali bħala magna għall-iżvilupp , b’politika tal-kummerċ li tappoġġa prijoritajiet oħra ta’ politika bħal ma huma żvilupp, tnaqqis fil-faqar, ħarsien ambjentali u l-promozzjoni ta’ xogħol xieraq għal kulħadd. Sejħa mis-Samit għal tlestija rapida taċ-ċiklu ta' negozjati ta' Doha, sa mhux aktar tard mill-2006, f'mod li jżomm din il-wegħda ta’ żvilupp, għandha tintlaqa’ b’mod pożittiv. L-UE f’Mejju ta’ l-2005[4] kkonfermat l-impenn tagħha li tiżgura riżultat ta’ l-Aġenda ta’ l-Iżvilupp ta’ Doha li jirrispetta l-iżvilupp, li huwa sostenibbli u ambizzjuż u għalhekk jikkontribwixxi għall-kisba ta’ l-MDGs. L-UE se tissokta fl-isforzi tagħha f’dan ir-rigward inkluż fil-kuntest tal-konferenza ministerjali tad-WTO ġewwa Ħong Kong. Riżultat ambizzjuż għandu jipprovdi opportunitajiet ġodda ta’ aċċess għas-suq għall-oġġetti u s-servizzi minn pajjiżi li qegħdin jiżviluppaw u regoli kummerċjali b’saħħithom u li jirrispettaw l-attività kummerċjali. Il-Kummissjoni tfakkar l-impenn[5] li ssir ħidma lejn l-għan ta’ aċċess għal suq bla dazju u bla kwoti għal prodotti LDC kollha u tqis li pajjiżi żviluppati għandhom iwettqu dak li wegħdu fl-impenn li għamlu fis-Samit tan-NU Is-Samit għandu jagħraf ukoll l-importanza ta’ l-għoti addizzjonali tal-fondi sabiex ikunu appoġġati l-istrateġiji tal-pajjiżi innifishom li qegħdin jiżviluppawgħall-aġġustament u l-integrazzjoni kummerċjali fis-sistema multilaterali. L-UE se tissokta wkoll li tgħin pajjiżi li qegħdin jiżviluppaw sabiex jintegraw il-kummerċ fl-istrateġiji nazzjonali tagħhom u sabiex iwettqu riformi domestiċi meħtieġa. L-UE se ttejjeb aktar is-Sistema Ġeneralizzata ta’ Preferenzi u regoli ta’ Oriġini tagħha, għall-benefiċċju tal-pajjiżi li qegħdin jiżviluppaw. Ukoll, is-Samit għandu jagħraf u jappoġġa r-rwol ta’ organizzazzjonijiet reġjonali u integrazzjoni reġjonali ġo firxa wiesgħa ta’ żoni inkluż il-kummerċ, naturalment sakemm dawn huma kompatibbli mal-liġi tad-WTO. L-UE se tkompli żżid il-promozzjoni ta’ integrazzjoni reġjonali bħala strateġija siewja għal integrazzjoni bla skossi u gradwali tal-pajjiżi li qegħdin jiżviluppaw fl-ekonomija dinjija, notevolment fil-qafas tal-Ftehimiet ta’ Sħubija Ekonomika ma’ pajjiżi ta’ l-AKP. 3. KWISTJONIJIET TA’ IMPJIEG U SOċJALI: NINDIRIZZAW ID-DIMENSJONI SOċJALI TAL-GLOBALIZZAZZJONI Is-Samit għandu jikkonferma mill-ġdid l-impenn għas-segwitu tas-Samit ta’ Kopenħagen, u b’mod partikolari għall- promozzjoni ta’ xogħol xieraq għal kulħadd (inkluż il-ġlieda kontra t-tħaddim tat-tfal) għandu jitqies fi sħubija globali għal żvilupp u għandu jkun parti minn strateġiji nazzjonali ta’ żvilupp. Xogħol xieraq jinkludi mhux biss il-promozzjoni ta’ impjieg sħiħ u produttiv, iżda wkoll firxa ta’ elementi ewlenin oħra bħal ma huma standards ta’ qofol ta’ impjieg, kondizzjonijiet ta’ xogħol, ugwaljanza bejn is-sessi, investiment fil-kapital uman, sigurtà soċjali, sigurtà fuq il-post tax-xogħol u djalogu soċjali. Huwa meħtieġ li wieħed jagħraf l-importanza ta’ strateġija ta’ politika integrata u koerenza politika għall-iżvilupp , u f’dan il-kuntest, li wieħed jippromwovi oqsma ta’ politika ekonomiċi, ta’ impjieg, soċjali u ambjentali, li jsaħħu lil xulxin fil-livell globali, reġjonali u nazzjonali. L-UE hija impenjata bis-sħiħ sabiex timmobilizza l-oqsma tagħha kollha ta’ politika, inklużi l-kummerċ, il-politika u l-istrumenti ta' żvilupp u relazzjonijiet esterni, sabiex tippromwovi xogħol xieraq u sabiex tindirizza aħjar l-opportunitajiet u l-isfidi tal-globalizzazzjoni. F’Diċembru ta’ l-2004 l-Kunsill Ewropew emfasizza l-importanza li tissaħħaħ id-dimensjoni soċjali tal-globalizzazzjoni sabiex din iġġib l-aqwa benefiċċji lil kulħadd, kemm lin-nisa kif ukoll lill-irġiel, ibbażata fuq ir-rapport tal-Kummissjoni Dinjija fuq id-Dimensjoni Soċjali dwar il-Globalizzazzjoni u l-proposti tal-Kummissjoni[6]. Għal dan il-għan, l-UE se tikkoopera ma’ l-awtoritajiet nazzjonali, l-imsieħba soċjali u mas-soċjetà ċivili. Se tippromwovi sforzi li jiżguraw koerenza ta’ politika bejn l-istituzzjonijiet internazzjonali u li jħeġġu d-djalogu u l-kooperazzjoni bejn id-WTO, l-istituzzjonijiet ta’ Bretton Woods u l-ILO. L-UE għandha wkoll l-għan ulterjuri li I ssaħħaħ l-appoġġ tagħha għal Kummerċ Ġust bħala għodda għall-iżvilupp sostenibbli u l-qerda fil-faqar, u tissokta tippromwovi l-impenn tal-kumpaniji Ewqropej għar-Responsabilità Korporattiva Soċjali ( Corporate Social Responsibility - CSR) bħala kontribut rilevanti ta’ negozju għall-iżvilupp sostenibbli u għat-tnaqqis fil-faqar. 4. UGWALJANZA BEJN IS-SESSI PERMEZZ TA’ L-INKLUżJONI UGWALI TAGħHOM U PERMEZZ TA' MIżURI SPEċIFIċI L-ugwaljanza bejn is-sessi hija ċentrali għall-iżvilupp u għall-qerda tal-faqar, għall-paċi u s-sigurtà, u għad-drittijiet tal-bniedem, u għandha tiġi affermata mill-ġdid bis-sħiħ u promossa permezz ta’ taħlita ta’ integrazzjoni ugwali tas-sessi u miżuri speċifiċi fl-oqsma ta’ politika u fil-programmi ta’ l-oqsma kollha tal-ħajja. Dan għandu jitqies fis-sħubijiet kollha u fl-istrateġiji nazzjonali ta’ żvilupp inkluż fl--istrateġiji tat-tnaqqis fil-faqar. Għandha titħeġġeġ partiċipazzjoni bbilanċjata min-naħa tas-sessi fit-teħid ta’ deċiżjonijiet, inkluż fil-korpi u l-aġenziji tan-NU. Il-perspettiva ta’ ugwaljanza bejn is-sessi għandha tiġi riflessa fir-riżultat tas-Samit tan-NU, u integrata fis-segwitu tal-Konferenzi ewlenin tan-NU fil-qasam ekonomiku, soċjali u ambjentali. Dan huwa l-impenn li ħadet l-UE waqt l-10 anniversarju tal-Pjattaforma ta’ Beijing għall-Azzjoni. L-UE għandha timmira għas-Samit sabiex tafferma mill-ġdid l-impenn għall-eżerċitar sħiħ minn nisa tad-drittijiet umani kollha kif ukoll il-prontezza sabiex tiġġieled b’mod effiċjenti t-traffikar tan-nisa bħala parti mit-traffikar tal-bnedmin. Għandha ssir ukoll enfażi speċifika fuq il-ħtieġa li tiġi indirizzata aħjar il-kwistjoni tal-vjolenza kontra n-nisa. Il-Kummissjoni se tissokta bl-appoġġ tagħha fl-inizzjattivi fuq l-integrazzjoni ugwali tas-sessi u miżuri speċifiċi fl-oqsma kollha tal-kooperazzjoni ta’ l-iżvilupp. F’dan ir-rigward, il-Kummissjoni ħadet azzjonijiet sinifikanti f’dak li għandu x’jaqsam mal-bini ta’ kapaċità u taħriġ. Huwa ppjanat programm imwessà ta’ bini ta’ kapaċità għall-2007-2009 u se jiffoka fuq it-tisħiħ tal-kapaċitajiet ta’ partijiet ewlenin interessati fil-pajjiżi msieħba. Il-Kummissjoni tappoġġa wkoll inizjattivi speċifiċi fuq l-ugwaljanza bejn is-sessi li jimmiraw li jimmonitorjaw xejriet, jirrinforzaw id-djalogu tal-pajjiż u jiżviluppaw pjanijiet nazzjonali strateġiċi minn perspettiva tas-sessi. 5. INSOSTNU L-AMBJENT TAGħNA U NħARSU L-BAżI TA' RIżORSI NATURALI GħALL-IżVILUPP Jekk is-Samit irid li jilħaq l-ambizzjoni tiegħu, l-għarfien ta’ l-importanza ta’ żvilupp sostenibbli u l-ħarsien tal-bażi tar-riżorsi naturali għall-iżvilupp u l-qerda tal-faqar għandhom ikunu karatteristika ewlenija fir-riżultat. Fil-fatt, il-kisba ta’ l-Għan 7 ta’ l-Iżvilupp tal-Millenju “sostenibilità ambjentali” hija essenzjali jekk għandhom jintlaħqu l-MDGs oħra fuq il-faqar, is-saħħa jew l-ugwaljanza bejn is-sessi. Min-naħa tagħha l-UE kellha rwol ewlieni fit-tnissil ta’ żvilupp sostenibbli u għamlet ir-rabtiet bejn żvilupp sostenibbli u qerda tal-faqar, parti minn numru ta’ oqsma ta’ politika tagħha. Hija tibqa’ impenjata bis-sħiħ sabiex tilħaq u kultant tiskorri għanijiet u miri globali għal żvilupp sostenibbli, kemm fi ħdanha kif ukoll internazzjonalment. Qiegħda titratta konsum u produzzjoni u xogħol li mhuwiex sostenibbli sabiex tifred ir-rabta bejn it-tkabbir ekonomiku minn mad-degradazzjoni ambjentali[7]. Żviluppat ukoll l-Istrateġija tagħha stess għall-Iżvilupp Sostenibbli, li bħalissa qiegħda tirrevedi bil-għan li ssaħħaħ mill-ġdid l-aspetti internazzjonali tagħha. L-UE qiegħda kull ma tmur iżżid l-integrazzjoni ambjentali fil-politika tagħha ta’ l-iżvilupp u tipprovdi appoġġ sabiex tgħin pajjiżi li qegħdin jiżviluppaw li qegħdin jidħlu għal obbligi fil-kuntest tal-Ftehimiet Ambjentali Multilaterali. Fil-kuntest tal-konċentrazzjoni diretta fuq l-Afrika, l-UE se ssaħħaħ l-appoġġ tagħha sabiex tiġġieled id-degradazzjoni ambjentali. Ippromwoviet mekkaniżmi sabiex tħares pajjiżi li qegħdin jiżviluppaw minn sostanzi u skart perikolużi, u ħelset lid-dinja minn l-aktar sustanzi li jagħmlu ħsara maħluqa mill-bniedem. L-UE se tissokta tippromwovi għadd ta’ inizjattivi u oqsma ta’ politika favur il-faqar relatati ma’ l-ambjent. . Biex nieħdu eżempju,l-UE hija l-akbar fornitur ta’ għajnuna ta’ l-iżvilupp għall-ilma u l-faċilitajiet ta’ sanità . B’mod partikolari, l-Inizjattiva ta’ l-UE ta’ l-Ilma u l-Faċilità ta’ l-AKO-UE ta’ l-Ilma huma għodod mibnija fuq is-sħubija sabiex jikkontribwixxu għall-għanijiet internazzjonali għall-ilma tajjeb għax-xorb u faċilitajiet tas-sanità. Fil-qasam ta’ l-enerġija, l-UE nidiet l-Inizjattiva ta’ l-UE ta’ l-Enerġija għall-qerda tal-faqar u l-iżvilupp sostenibbli (EUEI) u approvat Faċilità ta’ l-Enerġija AKP-UE mmirata li żżid l-aċċess għas-servizzi moderni ta’ enerġija, inkluż l-użu sostenibbli tal-bijomassa għall-enerġija għall-użu domestiku. L-UE tibqa’ impenjata li żżid is-sehem ta’ enerġija li tista’ tiġġedded fit-taħlita ta’ enerġija u se taħdem lejn dan l-għan flimkien ma’ l-imsieħba tagħha fil-" Koalizzjoni ta’ Johannesburg ta’ l-Enerġija li tista’ Tiġġedded". Fost il-kwistjonijiet li jridu jiġu indirizzati fis-Samit, il-Kummissjoni temmen li dawn li ġejjin għandhom jieħdu attenzjoni partikolari: - L-isfidi globali tal- bidla fil-klima jirrikjedu l-akter kooperazzjoni wiesgħa mill-pajjiżi kollha u s-sehem tagħhom f’reazzjoni internazzjonali effettiva, effiċjenti mil-lat ta’ l-ispiża u xierqa skond ir-responsabilitajiet komuni iżda divrenzjati tagħhom u l-kapaċitajiet rispettivi li għandhom. Is-Samit għandu jiddeċiedi sabiex jintrabat li jwettaq azzjoni globali kkonċentrata sabiex jimmitiga l-bidla fil-klima u jillimita l-konsegwenzi negattivi tagħha u sabiex jagħti bidu għad-diskussjonijiet formali fuq qafas internazzjonali li huwa aktar inklussiv għall-ġlieda kontra l-bidla fil-klima lil hinn mill-2012 waqt il-konferenza ta’ Bidla fil-Klima f’ Montreal f’Novembru/Diċembru ta’ l-2005. l-UE kkonfermat mill-ġdid l-impenn tagħha għall-Protokoll ta’ Kyoto u qiegħda ssaħħaħ l-integrazzjoni tal-bidla fil-klima fil-kooperazzjoni tagħha ta’ l-iżvilupp[8]. L-UE tagħraf ukoll il-ħtieġa għal appoġġ għall-isforzi ta’ adattament ta’ pajjiżi li qegħdin jiżviluppaw, b’mod partikolari dawk li huma l-ifqar u li huma affettwati l-agħar. L-UE bdiet tiżviluppa l-istrateġiji tagħha mifruxa fuq medda medja u twila ta’ żmien sabiex tirbaħ il-ġlieda kontra l-bidla fil-klima, ġewwa l-UE u flimkien mal-komunità internazzjonali[9]. B’appoġġ għal dan, l-UE qiegħda tinvolvi ruħha fi djalogu miftuħ ma’ l-imsieħba internazzjonali tagħha dwar l-iżvilupp futur tar-reġim internazzjonali tal-bidla fil-klima ta' wara l-2012 u kif tista' tagħti appoġġ lill-iżvilupp sostenibbli tal-pajjiżi li qegħdin jiżviluppaw. - Il-miri tad-WSSD dwar il- bijodiversità jinsabu 'l bogħod milli jintlaħqu. Skond il-Valutazzjoni tal-Millenju ta’ l-Ekosistema , "jinħtieġ sforz bħal qatt qabel sabiex jinkiseb tnaqqis sinifikanti fir-rata ta’ telf tal-bijodiversità sa’ l-2010". Li nippreservaw il-bijodiversità tagħna hija l-qofol għall-kisba ta’ l-MDGs, notevolment dawk dwar il-faqar, l-ilma, is-saħħa u l-ambjent. Għalhekk is-Samit għandu jitlob il-Gvernijiet kollha sabiex isaħħu b’mod sinifikanti l-isforzi, b’mod individwali u b’mod kollettiv, sabiex jimplimentaw il-Konvenzjoni fuq id-Diversità Bijoloġika u sabiex jilħqu l-impenn ta' Johannesburg għal tnaqqis sinifikanti fir-rata tagħha ta' telf sa l-2010. Min-naħa tagħha, l-UE ddikjarat l-impenn tagħha li twaqqaf it-tnaqqis tal-biodiversità fl-Ewropa sa l-2010, u l-Kummissjoni qiegħda tipproponi li tirrevedi l-Istrateġija ta’ l-UE tal-Bijodiversità sabiex tilħaq dan il-għan. Hija se żżid ukoll il-fondi ddestinati għal bijodiversità u se ssaħħaħ il-miżuri sabiex tintegra t-tħassib tal-bijodiversità fl-għajnuna għall-iżvilupp. - Id-deżertifikazzjoni spiss taffettwa l-aktar nies emarġinati f’uħud mill-aktar pajjiżi foqra fid-dinja. Minkejja dan, il-Konvenzjoni tan-NU għall-Ġlieda kontra d-Deżertifikazzjoni s’issa ma kellhiex ir-riżultat li kienet qiegħda timmira għalih. Is-Samit għandu jagħmel sejħa għal attenzjoni akbar għad-deżertifikazzjoni fl-oqsma ta’ politika u l-istrateġiji settorjali sabiex jaċċellera l-implimentazzjoni u għandu jirrikjedi l-Partijiet għall-Konvenzjoni li jifformolaw miri li jistgħu jitkejlu fil-livell nazzjonali u reġjonali li għandhom jinkisbu sa l-2015, bi proċess globali għal kejl tal-progress. - Użu sostenibbli tar-riżorsi u tat-tmexxija ta’ l- oċeani , riżors li huwa komuni għall-Bniedem, huma essenzjali għall-iżvilupp sostenibbli. L-UE tappoġġa l-kontribut ta’ qofol li n-NU jagħtu fil-ġestjoni ta’ l-Oċeani li taqa’ taħt l-UNCLOS u l-Pjan ta’ Implimentazzjoni ta’ Johannesburg ta’ l-2002 tad-WSSD. Il-Kummissjoni bdiet il-proċess ta’ tħejjija tal- Green Paper li għandha tiġi adottata fl-ewwel nofs ta' l-2006, u din tikkostitwixxi l-ewwel pass lejn Politika Marittima li tħaddan kollox u li tindirizza kwistjonijiet bħal ma huma t-tmexxija internazzjonali ta' l-oċeani u l-Liġi tal-Baħar, l-iskambju tad- data , ir-riċerka, is-sigurtà marittima, il-ħarsien ambjentali, u l-użu ekonomiku ta’ l-oċean u r-riżorsi tiegħu f’mod sostenibbli. 6. INTEJBU T-TħEJJIJA U PREVENZJONI KONTRA D-DIżASTRI Il- vulnerabilità għad-diżastri naturali hija tħassib ewlieni, u l-UE għandha tappoġġa impenn li matul is-Samit twaqqaf sistema mifruxa madwar id-dinja ta’ twissija bikrija għal-perikli naturali kollha u sabiex jiġi implimentat b’mod sħiħ l-eżitu tal-Konferenza Dinjija fuq it-Tnaqqis tad-Diżastri li nżammet f’Kobe f’Jannar ta’ l-2005. Huwa essenzjali li t-tħejjija u l-prevenzjoni kontra d-diżastri jitqiesu fl-istrateġiji li huma orjentati lejn l-MDG, fid-dokumenti ta’ l-istrateġija tat-tnaqqis tal-faqar u fl-istrateġiji nazzjonali ta’ l-iżvilupp sostenibbli. L-UE hija impenjata li tgħin lill-vittmi ta’ diżastri bħal dawn, inklużi dawk li jseħħu b’riżultat tad-degradazzjoni ambjentali, kemm jekk il-vittmi jkunu fil-pajjiż affettwat kif ukoll jekk kellhom jaqsmu fruntiera nazzjonali sabiex ifittxu l-kenn, filwaqt li tiftakar li t-tisħin globali waħdu jista’ jqiegħed f’riskju lil 200 miljun ruħ sa l-2050. Barra minn hekk, il-Kummissjoni ddeskriviet fil-qosor il-miżuri[10] sabiex issaħħaħ il-kapaċità ta’ l-UE ta’ reazzjoni għal diżastru, u enfasizzat li d-Dikjarazzjoni u l-Qafas għall-Azzjoni ta’ Hyogo adottati fil-Konferenza Dinjija fuq it-Tnaqqis ta’ Diżastru għandhom ikunu il-punt tat-tluq għall-istrateġija L-UE għandha, inter alia , tagħmel enfasi partikolari fuq l-integrazzjoni tat-tnaqqis ta’ riskju ta’ diżastru fl-oqsma ta’ politika ta’ l-iżvilupp sostenibbli u fi programmi f’pajjiżi li nlaqtu mid-diżastru, u fuq it-tisħiħ ta’ l-istituzzjonijiet, il-mekkaniżmi u l-kapaċitajiet fil-livelli kollha sabiex jibnu reżiljenza għat- tħejjija kontra l-perikli u d-diżastri (kemm ġewwa l-UE kif ukoll barra minnha). 7. PAċI U SIGURTÀ KOLLETTIVA: INżIDU L-EFFIċJENZA TAS-SISTEMA Il-Kummissjoni tqis li huwa importanti li l-eżitu tas-Samit jagħraf il-korrelazzjoni bejn it-theddidiet għas-sigurtà li ma għandhomx konfini (inklużi l-faqar, il-kunflitti bl-armi, il-vjolenza kontra popolazzjonijiet ċivili – b’mod partikolari nisa u tfal, armi tal-qerda massiva, it-terroriżmu, il-kriminalità organizzata, id-degradazzjoni ambjentali u l-mard li jittieħed), kif ukoll il-ħtieġa li jiġu indirizzati dawn it-theddidiet b’mod preventiv f’mod integrat (inkluż permezz ta’ għajnuna għall-iżvilupp li tindirizza l-kawżi fl-għeruq tagħhom). Il-ħolqien ta’ konsensus ġdid tas-sigurtà għandu jkun ibbażat fuq dan l-għarfien 7.1.1. Żamma tal-Paċi L-Unjoni Ewropea dan l-aħħar irduppjat mill-ġdid l-isforzi tagħha sabiex issaħħaħ il-kapaċitajiet internazzjonali ta’ ġestjoni ta’ kriżi, inkluż fil-qasam taż-żamma tal-paċi. Dan il-kontribut huwa aċċettat bis-sħiħ mill-abbozz tad-dokument ta' l-eżitu. Filwaqt li tagħraf l-importanza li tiġi inkluża strateġija reġjonali għaż-żamma tal-paċi, l-UE stabbiliet Faċilità tal-Paċi, li tista’ tipprovdi appoġġ lill-kapaċitajiet Afrikani ta’ żamma tal-paċi. Il-Kummissjoni għandha tissokta tagħti kontribut għall-iżvilupp ulterjuri tal-kapaċitajiet ta’ l-UE ta’ ġestjoni ta’ kriżi. 7.1.2. Kummissjoni għall-Bini tal-Paċi Huwa essenzjali li jkun hemm konsensus dwar il-ħolqien ta’ Kummissjoni għall-Bini tal-Paċi ( Peacebuilding Commission - PBC). Korp ta’ dan it-tip għandu jimla’ l-vojt tas-sistema tan-NU. L-UE għandha tappoġġa mandat wiesgħa li jinvolvi strateġija unitarja għall-bini tal-paċi, jiġifieri li tkopri l-firxa sħiħa minn żamma tal-paċi sa kwistjonijiet ta’ żvilupp fuq medda twila ta’ żmien. Fil-fażi ta’ stabilizzazzjoni u żvilupp, għandha tingħata konċentrazzjoni qawwija għall-konsolidazzjoni tal-paċi sostenibbli u għall-prevenzjoni tar-riokkorrenza ta’ kunflitt. Is-Samit għandu jiddeċiedi dwar il-ħolqien tal-PBC, kif ukoll dwar il-karatteristiċi bażiċi tal-mandat tagħha, il-mezzi tagħha ta' rappurtaġġ li għandhom rabta diretta mal-Kunsill tas-Sigurtà tan-NU kif ukoll ma' l-ECOSOC, il-modalitajiet relatati ma' l-elementi li jsawruha, u medda ta' żmien għal meta għandha ssir kapaċi li topera. Barra minn hekk is-Samit għandu jiddeċiedi li jistabbilixxi Uffiċju ta’ Appoġġ għall-Bini tal-Paċi, u jista’ jiddeċiedi wkoll li jwaqqaf fond multiannwali permanenti għall-bini tal-paċi (li l-modalitajiet tiegħu jistgħu jitfasslu wara s-Samit). Il-Kummissjoni tipproponi li l-UE tappoġġa l-iskadenza taż-żmien tal-31 ta’ Diċembru ta’ l-2005 sabiex titwaqqaf il-Kummissjoni għall-Bini tal-Paċi, li kienet proposta mill-President ta’ l-Assemblea Ġenerali. L-UE żgur li se tikkontribwixxi b’mod attiv għall-ħidma futura tal-Kummissjoni għall-Bini tal-Paċi, u se tuża l-istrumenti tal-Komunità Ewropea u tas-CFSP, fuq l-istess linja ta’ l-Istrateġija Ewropea ta’ Sigurtà.. L-UE diġà ilha bosta snin tipprovdi kontribut sostanzjali għall-isforzi tal-bini tal-paċi madwar id-dinja għal bosta snin, inkluż permezz ta’ l-istrumenti tal-Komunità Ewropea li jaqgħu taħt l-oqsma ta’ politika tagħha tar-relazzjonijiet esterni u ta’ l-iżvilupp. F’dawn li ġejjin huma enfasizzati primarjament l-elementi relatati ma' l-ewwel pilastru. Il-KE tinsab f’pożizzjoni adatta sabiex tindirizza sfidi ta’ wara l-kunflitt meta wieħed iqis l-ammonti finanzjarji li għandha għad-dispożizzjoni tagħha u l-kopertura globali ġeografika li għandha. Twettaq dan permezz ta’ firxa wiesgħa ta’ oqfsa ta’ politika ta’ għajnuna esterna, permezz ta’ miżuri ekonomiċi mmirati (soljev, riabilitazzjoni, rikostruzzjoni u żvilupp), u permezz ta’ programmi speċjali għad-drittijiet tal-Bniedem, għall-ugwaljanza bejn is-sessi għall-bini ta’ istituzzjonijiet għad-demokratizzazzjoni u għall-istat tad-dritt. Barra minn hekk, minħabba li tmexxi l-politika tal-kummerċ ta’ l-akbar imsieħeb kummerċjali fid-dinja, tista’ tintroduċi strumenti relatati mal-kummerċ li kellhom u jistgħu jkollhom rwol kritiku sabiex jindirizzaw sfidi ta’ wara l-kunflitti. Hemm bosta eżempji f’dawn l-aħħar snin fejn il-Komunità Ewropea pprovdiet għajnuna sostanzjali lil attivitajiet ta' bini tal-paċi b’mod globali, sew jekk fl-Afghanistan, fl-Iraq, fil-Kosovo , fid-DRC, fis-Sudan, fil-Kosta ta’ l-Avorju, fil-Liberja , lill-Unjoni Afrikana u tliet organizzazzjonijiet Afrikani reġjonali, fl-Amerika Ċentrali u fl-Amerika Latina, eċċ. Il-Kummissjoni se tirrifletti fuq it-tagħlim li ħadet minn dawn l-esperjenzi u esperjenzi oħra kif ukoll mill-aqwa prassi, sabiex tikkontribwixxi, f’kooperazzjoni mill-qrib mar-Rappreżentant Għoli/is-Segretarju Ġenerali, għas-sehem ta' l-UE fid-deliberazzjonijiet fil-livell tan-NU dwar il-ħolqien u l-ħimiet tal-Kummissjoni tal-Bini tal-Paċi. It-trasparenza u t-tmexxija tajba fl-oqsma finanzjarji, ta’ taxxa, u tal-ġudikatura huma essenzjali sabiex jindirizzaw tħassib marbut mal-ġlieda kontra l-iffinanzjar tat-terroriżmu, l-iffinanzjar tal-kriminalità organizzata. Il-ħasil tal-flus, frodi azjendali u finanzjarja. Frodi tat-taxxa u evitar tat-taxxa, korruzzjoni u prassi oħra ta’ frodi. Għalhekk l-UE għandha tħeġġeġ l-imsieħba tagħha sabiex jadottaw l-ogħla standards ta’ trasparenza, skambju ta’ l-informazzjoni u kooperazzjoni fost l-awtoritajiet kompetenti. 7.1.3. Sanzjonijiet L-UE konsistentement enfasizzat l-impenn tagħha għall-implimentazzjoni fil-pront tas- sanzjonijiet kollha tal-Kunsill tas-Sigurtà tan-NU. Għandha tesprimi l-appoġġ tagħha lill-isforzi kollha sabiex issaħħaħ l-implimentazzjoni effettiva tagħhom minn dawk kollha li huma membri tan-NU. Il-ħtieġa li tissaħħaħ aktar l-effettività tas-sanzjonijiet individwali mmirati għandha toħroġ fl-eżitu tas-Samit, filwaqt li jiġi kkunsidrat serjament aktar titjib fil-proċeduri ta' elenkar u ta’ tneħħija minn listi, sabiex ikun żgurat ir-rispett tad-drittijiet fundamentali. L-UE għandha tenfasizza wkoll li s-sostenibilità tas-sanzjonijiet individwali mmirati – li tfaċċaw bħala strument ta’ l-għażla f’bosta reġimi ta’ sanzjonijiet tal-UNSC, l-aktar fil-ġlieda kontra t-terroriżmu – tiddependi wkoll mir-rispett tad-drittijiet tal-bniedem u minn mezzi xierqa li jiżguraw dan it-tip ta’ rispett fil-livell tan-NU. 7.1.4. Armamenti żgħar u armi ħfief L-akkumulazzjoni u l-profilerazzjoni ta’ armamenti żgħar u armi ħfief ( small arms and light weapons – SALW) qiegħda tkopli thedded is-sigurtà internazzjonali, is-sigurtà umana, kif ukoll l-iżvilupp soċjo-ekonomiku. Il-Kummissjoni taqbel ma’ l-analiżi tas-Segretarjat Ġenerali tan-NU[11]. Din il-problema għandha influwenza negattiva partikolari fuq il-paċi u l-iżvilupp sostenibbli, b’mod speċjali fl-Afrika. Għalhekk importanti li s-Samit jaqbel li jiżviluppa strument internazzjonali li jorbot legalment sabiex jirregola l-immarkar, it-traċċar u n-negozzjar illeċitu ta’ armamenti żgħar u armi ħfief. Konsensus fuq din it-tip ta' konvenzjoni għanu jintlaħaq sal-Konferenza ta' Reviżjoni tal-Programm ta' Azzjoni tas-sena d-dieħla. Il-mexxejja għandhom jintrabtu wkoll li jħaffu n-negozjati fuq strument dwar negozjar illeċitu fil-forniment ta’ l-armamenti. Is-Samit għandu wkoll iħeġġeġ negozjati fuq Trattat Internazzjonali tal-Kummerċ ta’ l-Armamenti. Is-Samit għandu jgħarrex għal inkorporazzjoni aqwa ta’ azzjonijiet li għandhom l-għan tal-qerda ta’ l-eċċess tas-SALW fil-proċess ta’ l-iżvilupp tad-demobilizzazzjoni, id-diżarmament, u l-integrazzjoni mill-ġdid (DDR). Il-Kummissjoni temfasizza l-appoġġ qawwi tagħha għall-Protokoll ta’ l-Armi tan-Nar tan-NU. Hemm bosta inizzjattivi għaddejjin ta’ l-Istati Membri ta’ l-UE u l-Europol fil-qasam tal-ġlieda kontra t-traffikar illeċitu ta’ l-armi tan-nar li probabbilment għandhom impatt f’dak li għandu x’jaqsam mal-prevenzjoni tal-kunflitt u l-ġlieda kontra t-terroriżmu. Mini splussivi ta’ l-art għadhom theddida ewlenija għas-sigurtà umana f'bosta pajjiżi, b'mod partikolari f'reġjuni li għadhom kemm għaddew minn kunflitt. Għandha tiġi żgurata għajnuna ssoktata għat-tindif ta' artijiet mill-mini splussivi u għall-qerda tal-ħażniet ta' l-armi kif ukoll għall-promozzjoni ta' l-aderenza universali għal-Konvenzjoni ta’ Ottowa. 7.1.5 Terroriżmu u kriminalità organizzata L-eżitu tas-Samit għandu jħaddan l-implimentazzjoni tal-proposta tas-Segretarju Ġenerali tan-NUl għal strateġija komprensiva tan-NU fil- ġlieda kontra t-terroriżmu, u jintrabat għaliha. Is-Samit għandu wkoll jappoġġa l-konklużjoni ta’ konvenzjoni komprensiva fuq it-terroriżmu fl-andament tas-60 Assemblea Ġenerali, u mhux aktar tard minn Ġunju ta’ l-2006 (kif kien issuġġerixxa l-President ta’ l-Assemblea Ġenerali). Huwa essenzjali wkoll li l-ħtieġa li jiġu indirizzati l-għeruq tal-kawżi tat-terroriżmu u l-importanza tar-rispett sħiħ tad-drittijiet umani fil-ġlieda kontra t-terroriżmu jingħarfu fl-eżitu tas-Samit. Il-prevenzjoni effettiva tat-terroriżmu u l-ġlieda effettiva kontrih tirrikjedi li naħdmu fi ħdan il-pajjiżi tagħna stess u ma’ l-imsieħba tagħna fid-dinja. Minbarra djalogi fil-livell politiku, l-UE qiegħda ssegwi b’mod attiv kooperazzjoni internazzjonali fuq l-għajnuna teknika sabiex tgħin lill-pajjiżi jimplimentaw ir-riżoluzzjoni 1373 tal-Kunsill tas-Sigurtà tan-NU kif ukoll qiegħda tgħin fil-bini tal-kapaċitajiet u fil-promozzjoni tal-valuri tal-libertà, is-sigurtà u l-ġustizzja, l-istat tad-dritt u t-tmexxija tajba. Il-Kummissjoni tappoġġa wkoll l-iżvilupp ta’ strateġiji multilaterali sabiex tiġġieled il-kriminalità organizzata , u taħdem sabiex tiżgura ratifikazzjoni u implimentazzjoni komprensiva ta’ l-istrumenti internazzjonali, bħal ma huma l-Konvenzjonijiet tan-NU rilevanti, u l-iżvilupp ta’ standards u dispożizzjonijiet internazzjonali żviluppati ġewwa fora oħra bħal pereżempju l-Kunsill ta’ l-Ewropa, il-G8, l-OSCE u l-OECD. Il-Kummissjoni u l-UNODC saħħew il-kooperazzjoni tagħhom fil-ġlieda kontra l-kriminalità organizzata u d-drogi illeċiti billi ffirmaw ftehim ta’ kooperazzjoni[12]. Trasparenza u tmexxija tajba fiż-żoni finanzjarji, ta’ taxxa u ġudizjarji huma essenzjali sabiex jindirizzaw tħassib marbut mal-ġlieda kontra l-finanzjament tat-terroriżmu, il-finanzjament tal-kriminalità organizzata, il-ħasil tal-flus, il-frodi korporattiva u finanzjarja, il-frodi tat-taxxa u l-evitar tat-taxxa, il-korruzzjoni u prassi ħżiena oħra. Għalhekk l-UE għandha tħeġġeġ l-imsieħba tagħha sabiex jadottaw l-ogħla standards ta’ trasparenza, skambju ta’ informazzjoni u kooperazzjoni fost awtoritajiet kompetenti. 7.1.6 Ambjent u sigurtà Il-Kummissjoni taqbel mal-perspettiva li minħabba l-interkonnettività tas-sigurtà, l-iżvilupp u d-drittijiet tal-bniedem, għandna nittrattaw it-tħassib ta’ siġurtà ta’ l-Istati kollha u nindirizzaw b’mod integrat id-dimensjonijiet ekonomiċi, ambjentali u soċjali. Ir-rabta bejn l- esplojtazzjoni tar-riżorsi naturali (bħal pereżempju d-djamanti jew l-injam) u l-kunflitt tfaċċat bħala okkorrenza kostanti f’uħud mill-aktar kunflitti brutali ta’ dawn l-aħħar żminijiet. Is-Samit għandu jagħraf l- importanza ta’ l-ambjent għal sigurtà globali u t-theddida li tqajjem id-degradazzjoni ambjentali fir-rigward tas-sigurtà. In-NU għandha tintegra b’mod sħiħ il-kwistjonijiet ambjentali fil-livell ta’ pprogrammar u t-tfassil ta’ politika fil-prevenzjoni tal-kunflitt, l-għajnuna umanitarja, l-attivitajiet tal-bini tal-paċi u r-rikostruzzjoni. Barra minn dan, il-Kummissjoni temmen li għandha tingħata kunsiderazzjoni ulterjuri lit: - Tisħiħ tal-monitoraġġ ta’ riżorsi ambjentali skarsi, degradati, prezzjużi u/jew li jaqsmu l-fruntieri, speċjalment f’oqsma fejn jistgħu jwasslu għal kunflitt jew meta l-ġestjoni komuni tagħhom tista' twassal għal relazzjonijiet aqwa ta’ bejn il-ġirien. - Bħala parti minn sforz sabiex jiġu ttrattati l-għeruq tal-kawżi tal-kunflitt f'mod aktar sistematiku, it-twaqqif ta' struttura tan-NU, li tivverifika r-rabta ta’ bejn l-esplojtazzjoni tar-riżorsi naturali u l-kunflitt. - Inkuraġġament ta’ gvernijiet donaturi sabiex jaħdmu mill-qrib mal-pajjiżi li jipproduċu l-komoditajiet li qegħdin jaffaċċaw ir-riskju ta’ kunflitti sabiex isaħħu t-tmexxija, t-trasparenza u l-kapaċità ta’ ttraċċar f’oqsma ta’ qofol tal-komodità. L-UE tista’ tikkontribwixxi għall-monitoraġġ imsaħħaħ tar-riżorsi naturali, notevolment permezz ta’ l-inizjattiva konġunta tal-Kummissjoni Ewropea u l-inizjattiva ta’ l-Aġenzija Ewropea Spazjali li għandha l-għan li sa l-2008 tistabbilixxi kapaċità Ewropea għall-monitoraġġ globali ta’ l-ambjent u s-sigurtà (GMES). 8. ID-DRITTIJIET TAL-BNIEDEM, ID-DEMOKRAZIJA U L-ISTAT TAD-DRITT: INTEJBU S-SISTEMA LI TIPPROMWOVI T-TWETTIQ TA’ DAWN 8.1.1 Id-Drittijiet tal-bniedem L-UE għandha tappoġġa bis-sħiħ is-sostituzzjoni tal-Kummissjoni tad-Drittijiet Umani tan-NU (CHR) b’ Kunsill tad-Drittijiet Umani (HRC) permanenti elett direttament mill-Assemblea Ġenerali. Minħabba li s-sħubija ta’ l-HRC timplika riżoluzzjoni partikolari sabiex tavvanza u tħares id-drittijiet umani, membri prospettivi għandhom ikunu mistennija li juru disponibilità sabiex jeżaminaw u jtejbu s-sitwazzjoni tagħhom stess tad-drittijiet umani. Din tista’ tinkludi t-tħejjija ta’ preżentazzjoni ta’ rendikont dettaljat, eż. Jagħmlu impenji li jirratifikaw u jimplimentaw trattati tad-drittijiet umani, jilħqu r-rekwiżiti ta’ rrappurtar lil korpi tad-drittijiet umani, jagħmlu kooperazzjoni attiva ma’ mekkaniżmi speċjali tan-NU, u jwettqu attivitajiet oħra domestiċi u internazzjonali sabiex jippromwovu u jħarsu d-drittijiet umani. L-HRC għandu jżomm il-karatteristiċi pożittivi tas-sistema attwali, inklużi l-proċeduri speċjali skond il-pajjiż u skond it-tema. Is-sistema ta’ reviżjoni inter pares ( peer review ), għandha, minkejja dan, tistabbilixxi rwol distint u innovattiv għall-korp il-ġdid. L-Istati Membri kollha tan-NU għandhom ikunu suxxettibbli għall-proċess u d-drittijiet umani kollha għandhom ikunu mħaddna minnu. Il-livelli ta’ ratifiki ta’ strumenti ta’ qofol tad-drittijiet umani jvarjaw ħafna, u għalhekk is-sistema ma għandhiex tkun ibbażata biss fuq li jintlaħqu l-obbligi tad-drittijiet umani kif ratifikati minn Stati partikolari li jinsabu taħt skrutinju, iżda għandhom ukoll ikejlu l-progress billi jqabbluh ma’ firxa usa’ ta’ standards tad-drittijiet umani. Iżda jeħtieġ li jkun hemm perspettiva ċara ta’ fejn tista twassal din it-tip ta’ reviżjoni. Din tista’ tkun rakkomandazzjonijiet għat-titjib, possibilment flimkien ma' għajnuna teknika, iżda wkoll ċensura kritika. L-HRC għandu fi kwalunkwe każ ikunu kapaċi jiġbed, fi kwalunkwe waqt, l-attenzjoni għal deterjorazzjonijiet li jseħħu f’daqqu u li huma sinifikanti tal-qagħda tad-drittijiet umani f’pajjiż partikolari. Din il-« funzjoni ta’ allarm » tista’ tkun dover importanti għall-HRC ; funzjoni oħra tista’ tkun li tappoġġa u tissorvelja l-integrazzjoni tad-drittijiet umani fl-attivitajiet kollha ta’ organi oħra tan-NU, inklużi dawk tal-Kunsill tas-Sigurtà u l-Kummissjoni tal-Bini tal-Paċi. Hija ħaġa mixtieqa li l-HRC l-ġdid jiġi stabbilit malajr kemm jista' jkun wara s-Samit tan-NU u l-adozzjoni mbassra ta' dettalji ulterjuri li jirrigwardaw il-kompożizzjoni u l-funzjonijiet tiegħu waqt is-sessjoni 60 ta’ l-AĠ. L-implikazzjonijiet għall-proċess biex jiġu ffinalizzati l-arranġamenti għall-HRC l-ġdid fit-Tielet Kumitat tas-60 Assemblea Ġenerali tan-NU u s-sessjoni nru 62 tas-CHR għandhom jitqiesu immedjatament mill-UE. Sabiex tiġi żgurata l-parteċipazzjoni effettiva ta’ l-Istati fil-proċess tar-reviżjoni inter pares għandha tiġi stabbilita bil-quddiem sewwa, skeda ċara għall-parteċipazzjoni effettiva ta’ l-Istati fir-reviżjoni. L-UE tista’ tantiċipa l-loġika tar-reviżjoni inter pares – li tiġi appoġġata b’mod sħiħ il-kooperazzjoni fuq id-drittijiet umani f’verifika soda tal-ħtiġjiet tal-pajjiż partikolari, b’involviment attiv ta’ dak il-pajjiż – fir-riflessjonijiet tagħha dwar l-azzjoni possibbli fuq is-sitwazzjonijiet tal-pajjiż. OHCR (Kummissjoni Għolja tan-Nazzjonijiet Uniti għad-drittijiet Umani) invigorata hija tisħiħ indispensabbli għall-ħolqien ta’ l-HRC, inkluż l-enfasi akbar li jkun jista’ jitpoġġa fuq il-kooperazzjoni ma' l-Istati biex josservaw l-impenji tagħhom tad-drittijiet umani. L-appoġġ ta’ l-UE għall-OHCHR għandu jsarraf fi sforzi konsistenti sabiex ikun żgurat li l-OHCHR tkun qiegħda ppużizzjonata tajjeb biex tilħaq it-trasformazzjoni mbassra fil-Pjan ta’ Azzjoni li kien ippreżentat lis-Segretarju Ġenerali tan-NU f’Mejju ta’ l-2005. L-UE għandha tiżgura li r-reazzjoni tagħha tqis l-enfasi mqiegħed fuq involviment aqwa fil-Pjan, fil-livell ta’ pajjiż, li tintegra tajjeb mal-proċess ta’ l-UE nnifisha ta’ għotja ta’ risponsabilitajiet aqwa lill-operat fil-livell ta’ pajjiż. Minbarra l-isforzi kontinwi għat-titjib tal-koordinazzjoni tad-donatur, dan għandu jinkludi kooperazzjoni mtejba ta’ politika. Laqgħat regolari ta’ diskussjonijiet li jgħaqqdu flimkien l-ambaxxati ta’ l-Istati Membri, id-Delegazzjonijiet tal-Kummissjoni Ewropea, in-NU u atturi oħra ewlenin jistgħu jinżammu wkoll u jistgħu jgħinu sabiex jidentifikaw prijoritajiet komuni tad-drittijiet umani lokali għal azzjoni aktar ikkonċertata. Il-Kummissjoni se tikkomplementa l-isforzi ta' l-OHCHR, billi tipprovdi għajnuna teknika li għandha l-għan li tippromwovi l-implimentazzjoni tal-konvenzjonijiet ta’ l-istandards tad-drittijiet umani, madwar id-dinja. B’mod aktar ġenerali, l-UE għandha tenfasizza li r-rispett u l-ħarsien tad-drittijiet umani – li jiġbru fi ħdanhom id-drittijiet ċivili, politiċi, ekonomiċi, soċjali u kulturali kollha – huma l-qofol sabiexitejbu l-istatus u l-qagħda ta’ l-għajxien tan-nies. 8.1.2. Fond tad-Demokrazija Il-ħolqien propost ta’ Fond tad-Demokrazija huwa inizjattiva li għandha tintlaqa’ tajjeb. Il-Kummissjoni tirrakkomanda li l-UE tagħti l-parir li l-Fond jopera fuq bażi tat-talbiet tal-pajjiżi. Minkejja dan huwa importanti li s-soċjetà ċivili tkun ukoll appoġġata permezz tal-Fond. Il-Fond għandu jkun disponibbli sabiex jippromwovi l-aspetti kollha tad-demokratizzazzjoni u mhux il-qasam elettorali biss. Għandha tingħata kunsiderazzjoni partikolari fir-rigward ta’ kif jista’ jintuża l-Fond ta’ Demokrazija biex jippromwovi djalogu fuq il-valuri demokratiċi bejn il-popli minn madwar diviżjonijiet kulturali, reliġjużi u politiċi. Il-passi meħtieġa sabiex jiġu stabbiliti l-arranġamenti li għandhom x’jaqsmu ma’ l-operat tal-Fond għandhom jittieħdu mill-ewwel hekk kif jintemm is-Samit, bil-perspettiva li l-Fond isir kapaċi li jibda jopera fil-bidu ta’ l-2006. Il-Kummissjoni se tagħti l-kontribut għall-parteċipazzjoni ta’ l-Unjoni Ewropea fid-dibattitu tan-NU dwar il-Fond tad-Demokrazija, u se tiżgura li l-programmi tagħha u kull attivitajiet immexxija min-NU għall-promozzjoni tad-demokrazija jkunu jikkomplementaw lil xulxin. Il-Kummissjoni għal numru ta’ snin gawdiet sħubija mill-qrib mad-Diviżjoni ta’ l-Għajnuna Elettorali tan-Nazzjonijiet Uniti (UNEAD) u mal-Programm ta’ l-Iżvilupp tan-Nazzjonijiet uniti fil-qasam elettorali. Pereżempju, fil-fażi finali ta’ l-elezzjoni presidenzjali, l-elezzjoni ta’ l-Assemblea Kostitwenti u l-elezzjonijiet Kurdi fl-Iraq f’Jannar ta’ l-2005, il-Kummissjoni pprovdiet esperti sabiex jaħdmu fi ħdan it-tim ta’ għajnuna teknika tan-Nazzjonijiet Uniti bħala appoġġ tal-Kummissjoni Indipendenti Elettorali ta’ l-Iraq u fl-istess waqt ipprovdiet aktar minn €30 miljun għal fond fiduċjarju, immexxi min-Nazzjonijiet Uniti bħala appoġġ għat-tmexxija ta’ l-elezzjonijiet innifishom. Il-Kummissjoni ħadmet mill-qrib ukoll man-NU fuq kwistjonijiet elettorali f’bosta partijiet tad-dinja inkluż fl-Afghanistan, fil-Guinea Bissau, fil-Libanu, fin-Nigerja u fl-Indoneżja. Il-Kummissjoni hija lesta li taħdem mill-qrib mal-Fond bħala parti mill-kooperazzjoni usa’ ta’ l-UE bħala appoġġ ta’ demokratizzazzjoni. 8.1.3. Responsabilità ta’ ħarsien L-UE għandha tappoġġa l-kunċett tar- responsabilità ta’ ħarsien u tiżgura li dan il-kunċett jissarraf f’impenji u azzjoni sinifikanti min-naħa ta’ l-Istati, inkluż li jsir użu sħiħ mill-Qorti Kriminali Internazzjonali. Is-Samit għandu jħaddan il-kunċett tar-responsabilità ta’ ħarsien. Jekk is-Samit jiddeċiedi li jistieden lill-Assemblea Ġenerali sabiex jissokta d-dibattitu fuq il-kwistjoni, din it-tip ta’ stedina għandha tiġi akkumpanjata b’għan u limitu ta’ żmien (dan ma għandux jiskorri s-60 Assemblea Ġenerali). 8.1.4. Sigurtà Umana Il-Kummissjoni tafferma mill-ġdid l-impenn tagħha li tippromwovi s-sigurtà umana bħala mezz li bih tagħti s-setgħa lin-nies u tindirizza b’mod effettiv l-insigurtajiet. F’dan ir-rigward hija għandha b’mod partikolari tappoġġa miżuri għall-ħarsien tat-tfal li huma milquta mill-kunflitt armat, mhux l-anqas bl-għan ta' projbizzjoni li jintużaw bħala suldati. 9. GħAJNUNA UMANITARJA : INSAħħU L-KAPAċITAJIET INTERNAZZJONALI Fil-qasam ta’ l- affarijiet umanitarji , l-UE għandha tappoġġa l-isforzi għat-tisħiħ tal-kapaċità tas-sistema umanitarja li tirreaġixxi b’mod effettiv u ekwu għal kriżijiet umanitarji. L-UE għandha tivverifika b’reqqa r-rakkomandazzjonijietr li joħorġu mill-inizjattiva tar-“Reviżjoni tar-Reazzjoni Umanitarja” tal-Koordinatur tas-Soljev ta’ l-Emerġenza/USG għall-Affarijiet Umanitarji u għandha taħdem flimkien mas-sistema tan-NU sabiex jiġi żgurat li jingħata segwitu konkret. L-UE għandha, kemm permezz tal-politika ta’ xogħol tagħha kif ukoll permezz ta’ l-azzjoni fil-qasam, tikkontribwixxi sabiex tappoġġja n-NU ħalli żżomm bla mittiefsa l-ispazju u l-prinċipji umanitarji u tħarishom, sabiex tiżgura aċċess sigur għal popolazzjonijiet vulnerabbli, sabiex issegwi finanzjament aktar koerenti, sabiex ittejjeb il-kapaċità lokali f’zoni li huma inklinati li jġarrbu diżastri, kif ukoll sabiex jissaħħaħ ir-rwol intern ta’ koordinazzjoni tan-NU innifishom u r-rwol ta’ tmexxija tal-koordinatur umanitarju. Barra minn hekk, l-UE għandha taħdem flimkien man-NU sabiex ittejjeb l-aċċettazzjoni tal-Prinċipji ta’ Gwida għall-Persuni li Ġew Imċaqalqa Internament minn Posthom bħala normi internazzjonali għall-ħarsien ta’ l-IDPs u għall-adozzjoni ta’ dawk il-prinċipji permezz ta’ leġiżlazzjoni nazzjonali. 10. INSAħħU N-NAZZJONIJIET UNITI: NIRRIFORMAW L-ISTRUTTURA ISTITUZZJONALI 10.1.1. Assemblea Ġenerali L-UE għandha tenfasizza l-appoġġ tagħha għar- rivitalizzazzjoni ta’ l-Assemblea Ġenerali . Jeħtieġ li tiġi installata mill-ġdid l-istatura politika ta’ l-Assemblea Ġenerali, sabiex issostni r-rwol tagħha bħala l-korp universali ewlieni deliberattiv u jiġu appoġġati l-konklużjonijiet tas-Samit f’din id-direzzjoni. L-aġenda ta’ l-Assemblea Ġenerali għandha tiffoka b'aktar saħħa fuq il-prijoritajiet miftiehma tan-NU u l-kwistjonijiet sostantivi attwali ewlenin. L-UE għandha wkoll tappoġġa parteċipazzjoni miżjuda fis-sehem tas-soċjetà ċivili fil-ħidma tan-NU, u r-rakkomandazzjonijiet li hemm fir-Rapport ta’ Cardoso. 10.1.2. ECOSOC L-UE għandha tesprimi l-appoġġ tagħha għar- riforma ta’ l-ECOSOC , sabiex dan il-korp isir aktar operattiv. L-eżitu tas-Samit għandu jenfasizza r-rwol tagħha fil-pilastri kollha ta’ l-iżvilupp sostenibbli, filwaqt li jiġi żgurat li kwalunkwe riforma ta’ l-ECOSOC u l-attivitajiet ta’ dan il-korp huma kompatibbli u koerenti mar-riformi ta’ l-Assemblea Ġenerali u l-kumitati tagħha. Ir-rwol ta’ l-ECOSOC bħala pont għal istituzzjonijiet oħra, u biex jiġu żgurati l-koerenza u l-implimentazzjoni kkoordinata u s-segwitu għal konferenzi u samits ewlenin tan-NU, jeħtieġ li jissaħħaħ fl-oqsma ta' tmexxija ta' l-iżvilupp u f’dik ekonomika, kif ukoll f'aspetti ekonomiċi, ambjentali u soċjali oħra. 10.1.3. Kunsill tas-Sigurtà Għanhom jissoktaw id-diskussjonijiet bejn il-membri tan-NU dwar ir-riforma komprensiva tas- Sigurtà tal-Kunsill u kif din għandha ssir rappreżentattiva fil-wisgħa tagħha u aktar trasparenti. Minkejja dan, huwa essenzjali f’dan il-kuntest li jiġi żgurat li d-diskussjonijiet tar-riforma tal-Kunsill tas-Sigurtà tan-NU ma jxekklux il-progress f’oqsma oħra ta’ l-aġenda tas-Samit. 10.1.4. Il-Kunsill tad-Drittijiet Umani (HRC) L-HRC jista’ jitwaqqaf eventwalment bħala l-karta ewlenija tal-korp, iżda meta wieħed iqis li dan jeħtieġ ir-reviżjoni tal-Karta tan-NU, tista’ tiġi adottata soluzzjoni interim, bl-HRC maħluq bħala organu sussidjarju ta’ l-Assemblea Ġenerali (AĠ). L-UE għandha wkoll tiżgura li jiġu stabbiliti l-mekkaniżmi sabiex jiġu assoċjati l-NGOs mal-ħidma ta’ l-HRC. Waqt li tiżviluppa s-sistema speċjali ta’ reviżjoni ta’ l-HRC, wieħed jista' jistenna li l-involviment pożittiv magħha u mal-mekkaniżmi speċjali jistgħu jsaħħu l-prospetti ta’ Stat li jiġi elett għall-HRC. L-UE għandha tesplora aktar fil-fond l-idea ta’ din ir-rabta flimkien ma’ membri oħra tal-Grupp Tal-Punent u ma’ gruppi reġjonali oħra tan-NU u għandha wkoll tfittex li “tmexxi permezz ta’ l-eżempju”. 10.1.5. Segretarjat tan-NU Ir-Riforma tas-Segretarjat tan-NU hija element kruċjali għall-implimentazzjoni tar-riforma tan-NU. L-UE għandha tenfasizza l-appoġġ tagħha għall-isforzi ta’ riforma tas-Segretarju Ġenerali tan-NU u l-impenn tagħha għar-reviżjoni tat-tħaddim tal-magna tan-NU li tħaddem l-attivitajiet operattivi tan-NU skond l-eżitu tas-Samit. 10.1.6. Koerenza tas-sistema tan-NU Is-sistema ta’ aġenziji, fondi u programmi tan-NU espandiet matul iż-żmien fl-iskala u l-firxa ta’ attivitajiet u dan wassal għal duplikazzjoni sinifikanti ta’ mandati u azzjonijiet bejn il-korpi differenti fi ħdan is-sistema. L-UE għandha tieħu sehem b’mod attiv fl-isforzi għat-titjib tal-koerenza u l-effettività tas-sistema tan-NU, b’mod partikolari fl-attivitajiet tagħha fil-livell ta’ pajjiż. Dan it-titjib fil-koerenza u l-koordinazzjoni ma’ msieba oħra jrid iwassal ukoll għal kooperazzjoni aqwa u aktar sistematika ma’ msieħba oħra, inkluż mal-Bank Dinji. Bl-istess mod, l-aġenziji, il-fondi u l-programmi tan-NU għandhom jorganizzaw l-attivitajiet tekniċi tagħhom fil-livell ta’ pajjiż sabiex jgħinu b’mod effettiv lill-pajjiżi biex jiżviluppaw u jimplimentaw strateġiji nazzjonali li jnaqqsu l-faqar biex jilħqu l-MDGs. Sabiex jimbotta dan il-proċess ’il quddiem ir-rwol ta’ l-UNDP u l-UNDG bħala gwida tat-timijiet tan-NU tal-pajjiż huwa essenzjali u għandu jissaħħaħ, flimkien mar-rwol ta’ koordinazzjoni tar-resident jew koordinatur tan-NU. Il-bords ta’ tmexxija u ta' l-eżekuttiv ta' l-aġenziji, il-fondi u l-programmi għandhom jappoġġaw bis-sħiħ dan il-proċess u l-UE għandu jkollha rwol ċentrali f'din il-parti importanti tar-riforma. Li tissaħħaħ il-koerenza hija ħaga ċentrali fil-proċess tal-ħolqien ta’ struturi u korpi tan-NU. B’mod partikolari, il-Kummissjoni l-ġdida tal-Bini tal-Paċi u l-Kunsill il-ġdid tad-Drittijiet Umani, se jeħtieġu li jiġu integrati tajjeb fis-sistema tan-NU, inkluż billi jitwaqqfu rabtiet effettivi bejniethom. 10.1.7. Tmexxija ambjentali Tmexxija ambjentali mtejba fil-livelli kollha hija parti importanti tat-tnaqqis tal-faqar u ta’ l-aġenda tas-sigurtà globali. Hija meħtieġa azzjoni immedjata biex jiġi rivedut il-mandat ta’ l-aġenziji, il-fondi u l-programmi tan-NU biex l-ambjent jiġi integrat aktar madwar is-sistema kollha tan-NU. Għandha titħeġġeġ sħubija bejn il-korpi tan-NU kull fejn ikun meħtieġ. Is-Samit għandu jadotta deċiżjoni ċara sabiex iniedi proċess għall- iżvilupp ta' Organizzazzjoni Ambjentali tan-NU , bi skeda għal passi ulterjuri.. L-Organizzazzjoni għandha tinbena fuq l-UNEP b’mandat integrat u aġġornat, ibbażat fuq kontribuzzjonijiet finanzjarji stabbli, adattabbli u li jistgħu jitbassru, bl-istess kondizzjonijiet ta’ aġenziji speċjalizzati oħra tan-NU. Organizzazzjoni Ambjentali tan-NU, bil-kwartieri ġenerali f’Nairobi, għandha tavvanza d-dimensjoni ambjentali ta’ żvilupp sostenibbli f’mod integrat u koerenti u għandha tikkoopera mill-qrib ma’ l-aġenziji multilaterali għal dan l-għan, b’kull wieħed minnhom jagħmel l-aqwa użu mill-vantaġġi komparattivi li għandu. 10.1.8. Relazzjoni bejn in-NU u l-organizzazzjonijiet reġjonali Il-Kummissjoni tipproponi li l-UE għandha tilqa’ l-intenzjoni tas-Segretarju Ġenerali tan-NU li jiġu konklużi ftehimiet (jew Memoranda ta’ Ftehim) bejn in-NU u l-organizzazzjonijiet reġjonali , u għandha tqis kif jixraq il-konklużjoni ta' ftehim jew Memorandum ta’ Ftehim bħal dan man-NU sabiex tipprovdi qafas istituzzjonali ġenerali għall-kooperazzjoni filwaqt li tibni fuq modalitajiet eżistenti ta’ kooperazzjoni. F’dak li għandu x’jaqsam mat- tisħiħ tal-kapaċitajiet ta’ organizzazzjonijiet reġjonali , l-UE se żżid l-appoġġ tagħha għall-bini tal-kapaċità ta’ l-Unjoni Afrikana. Se tappoġġa l-implimentazzjoni li se jikkawżaw ir-riformi tal-Mekkaniżmu Afrikan ta’ Reviżjoni Inter Pares u stiednet lill-Kummissjoni sabiex tagħmel proposti konkreti. L-UE se żżid l-appoġġ tagħha għall-Unjoni Afrikana u għal organizzazzjonijiet Sottoreġjonali oħra fil-qasam tal-paċi u sigurtà fl-Afrika u permezz tal-Faċilità tal-Paċi. KONKLUżJONI Waqt li t-tħejjijiet għas-Samit huma intensifikati u ngħataw impetu kritiku bil-preżentazzjoni ta’ abbozz ta’ dokument ta’ l-eżitu, hemm potenzjal ċar għall-UE, saħansitra aspettattivi qawwija minn bosta msieħba internazzjonali, biex tieħu rwol ewlieni fix-xhur li ġejjin sabiex tagħmel dan is-Samit suċċess u sabiex issarraf il-kisbiet tiegħu f’azzjoni. Fuq il-bażi ta’ l-impenji tagħha fil-qasam ta’ l-iżvilupp u l-kontribut regolari tagħha għal bosta aspetti importanti tad-dibattitu, l-UE għandha f’dan l-istadju diġà tkun lesta li tħares lil hinn mis-Samit u tippreżenta perspettiva ta’ kif se timplimenta b’mod effettiv ir-riżultati tas-Samits kif ukoll kif se ssolvi malajr il-kwistjonijiet pendenti li fadal. B’mod partikolari, skond il-perspettiva tal-Kummissjoni, l-UE għandha tissokta li żżomm għolja l-ambizzjoni għas-Samit u li tinfetaħ għall-partijiet interessati l-oħra fid-dibattitu tar-riforma, b’mod partikolari għal stati membri oħra tan-NU, u għar-rappreżentanti tas-soċjetà ċivili kif ukoll tappoġġa bl-aħjar mod possibbli is-Segretarju Ġenerali tan-NU u t-tim tiegħu, kif ukoll il-President ta’ l-AĠ fit-tħejjija ta’ Samit ta’ suċċess. L-UE s’issa wriet ir-rieda ċara tagħha li tagħmel impatt sabiex jirnexxi s-Samit. Se tkun f’idejn l-UE li tibqa’ żżomm ir-rotta sabiex oħrajn ikunu jistgħu jsegwu din it-triq. [1] KUMM(2003) 526, ta’ l-10.9.2003; li ntlaqa’ mill-Kunsill fit-8 ta’ Diċembru 2003 u l-Kunsill Ewropew fit-12 ta’ Diċembru 2003. [2] http://www.un.org/ga/president/59/draft_outcome.htm [3] KUMM(2005) 179. [4] Kunsill ta’ l-Affarijiet Ġenerali u r-Relazzjonijiet Esterni, tat-23-24 ta’ Mejju 2005. [5] LDC III, Brussell, Mejju 2001. [6] KUMM(2004) 383, tat-18.5.2004. [7] Ġew żviluppati Politika Integrata tal-Prodott, li tibni fuq l-istrateġija taċ-ċiklu tal-ħajja tal-prodotti, u Pjan ta’ Azzjoni Teknoloġiku Ambjentali ; inizjattivi fil-futur qrib jinkludu l-Istrateġiji Tematiċi dwar Użu Sostenibbli tar-Riżorsi Naturali u dwar il-Prevenzjoni u r-Riċiklaġġ ta’ l-Iskart. [8] "Il-Bidla fil-Klima fil-kuntest tal-Kooperazzjoni ta’ l-Iżvilupp” - KUMM(2003) 85 - u l-“Pjan ta’ Azzjoni li jakkumpanja l-Istrateġija ta’ l-UE fuq il-Bidla fil-Klima fil-Kuntest tal-Kooperazzjoni ta’ l-Iżvilupp – 2004-2008”, il-Kunsill ta’ l-Affarijiet Ġenerali u r-Relazzjonijiet Esterni, tat-22 ta’ Novembru 2004. [9] “Nirbħu l-Battalja Kontra l-Bidla fil-Klima” - KUMM(2005) 35 - u l-Kunsill Ewropew, , tal-25-26 ta' Marzu 2005. [10] dwar it-tisħiħ tar-reazzjoni ta’ l-UE għad-diżastri u l-kriżijiet f’pajjiżi terzi: KUMM(2005) 153, u dwar it-titjib fil-Mekkaniżmu tal-Komunità tal-Protezzjoni Ċivili: KUMM(2005) 137. [11] “F’Libertà Akbar” fir-rapport tas-Segretarju Ġenerali , ta’ Marzu 2005. [12] Skambju ta’ ittri, iffirmat f’Jannar ta’ l-2005.